Nykredit vil købe kapitalforvalteren Sparinvest for 2,2 milliarder kroner. Det skriver Nykredit via fondsbørsen.

Samlet vil Nykredit - hvis handlen bliver godkendt - sidde på 75 procent af Sparinvest, mens de nuværende ejere - en lang række pengeinstitutter - vil sidde på de resterende 25 procent.

- I dag samarbejder vi om at give de bedste boliglån til boligejere i hele landet.

- Det er naturligt, at vi nu indleder et samarbejde med de pengeinstitutter, der ønsker det, om at tilbyde de bedste investeringsprodukter, da mange boligejere både har opsparing i deres bolig og ved siden af boligen, skriver koncernchef i Nykredit Michael Rasmussen i meddelelsen.

En lang række ejere

Sparinvest er en lang række mindre bankers fælles formueforvalter og har 83 milliarder kroner under forvaltning.

Sparinvest startede som en investeringsforening, men er siden sin start i slutningen af 1960'erne vokset til at være en større kapitalforvalter.

Sparinvest er ifølge fondsbørsmeddelelsen for nuværende ejet af 49 pengeinstitutter og syv forsikrings- og pensionsselskaber.

- Den formue, både Sparinvest og Nykredit forvalter på vegne af kunderne, er over de seneste år vokset.

Læs også : Nykredit erkender: Vi kendte formålet med tvivlsom udbyttefond

- Ved at gå sammen kan vi fortsætte den tendens og gøre det til en endnu bedre oplevelse at være kunde i både Sparinvest og Nykredit, skriver Michael Rasmussen i meddelelsen.

'En stærk partner'

Salget skal godkendes på en generalforsamling i Sparinvests ejer, Sparinvest Holdings SE, samt af myndighederne.

Bestyrelsen i Sparinvest støtter dog opkøbet.

- Sparinvest har siden sin begyndelse været baseret på et stærkt samarbejde mellem en række pengeinstitutter om at levere attraktive investeringsprodukter til kunderne, skriver formand for bestyrelsen i Sparinvest Klaus Skjødt i meddelelsen:

- Nu udvider vi det samarbejde og får en stærk partner i Nykredit. Med Nykredits kompetencer i ryggen vil vi kunne tilbyde kunderne både flere og endnu bedre produkter end i dag.